Bivši predsjednik Stjepan Mesić tvrdi da 'nije ni osumnjičen ni optužen' u aferi Patria, iako ga finski državni tužitelj spominje kao osobu kojoj je mito dano ili obećano. Mesić je u HTV-ovoj emisiji 'Nedjeljom u dva' izjavio da mu smještaju 'obavještajno podzemlje, revizionisti i nostalgičari za NDH', i to zato što im smeta njegovo zalaganje za antifašizam i poštivanje Ustava. Možda ga, kaže, žele isključiti i jer kod nekih budućih izbora kao bivši predsjednik može pomoći ili odmoći

'To je konstrukcija: nisam osumnjičen ni optužen, nema me u aferi oko Patrije, kao što ni u Sloveniji nema Danila Turka, koji je bio zapovjednik vojske kada su se kupovali transporteri. Točno se zna kako zakon regulira nabavu opreme i oružja za vojsku, to radi Ministarstvo obrane, dakle Vlada. Ministarstvo raspisuje natječaj i on je bio apsolutno korektan, pogotovo jer smo prije toga imali aferu kamioni, gdje se tražila odgovornost jer se pretpostavljalo da su kupljeni nekvalitetni kamioni za višu cijenu', tvrdi Mesić.